Hvor mange forskellige ansigtsudtryk kan mennesker lave? | Illvid.dk
Hvor mange forskellige udtryk kan ansigtet danne? Og hvilke muskler er i brug, når vi for eksempel er vrede?
Under huden i ansigtet findes 24 muskler, som tilsammen danner de mange udtryk, vi kan lave. De er dog ikke alle i brug samtidig – for eksempel kræver et vredt ansigt otte muskler. Psykologen Paul Ekman var en af de første til at arbejde videnskabeligt med menneskets ansigtsudtryk. Ekman og hans medarbejdere udviklede et system til at afkode ansigtet. Det bruges blandt andet af læger til behandlingen af skizofrene patienter og i computere, der skal kunne aflæse ansigter. Systemet er opbygget af såkaldte aktionsenheder. Hver enhed består af en eller flere ansigtsmusklers aktivitet, hvor resultatet er synligt for det menneskelige øje. Ved at studere videooptagelser af ansigtsudtryk har man udskilt over 40 aktionsenheder – byggesten i et ansigtsudtryk. Ved simpel kombinationsregning har Ekman derefter fundet frem til, at vores ansigt kan frembringe flere hundrede tusind udtryk. I praksis er der dog ret få udtryk, som går igen. Til gengæld benyttes nogle af dem universelt. I 1960’erne rejste Paul Ekman Jorden rundt, hvor han studerede primitive folkeslag. Han fandt, at der var syv grundlæggende udtryk, som går på tværs af alle kulturer, og som findes hos selv små børn, der er født døve og blinde. Det drejer sig om ansigtsudtryk for følelserne glæde, vrede, væmmelse, frygt, interesse, bedrøvethed og overraskelse.